杨维桢
太山篇
巍乎高哉，太山之山三万八千丈兮，五岳之伯、万山之宗。
上有云官、霞伯、明皇、玉女、金台、石室高重重。
三十六天第一洞，是为蓬玄太空之上穹。
上帝赐以金箧之玉策，司命下土开群蒙。
自从崇伯子受命告厥功，至今七十二君坛壝留遗踪。
触石之云可以一朝雨，封突起，化作海岛二十金芙蓉。
三神尚有刘郎记，五官不受秦皇封。
东方有岩名日观，羊角而上千万盘屈始窥大门小户之天聪。
黄河西来如线走其下，齐州九点烟灭蒙。
秦观见长安，吴观见会稽，周观见洛嵩，圣人登之天下小似东龟蒙。
夜闻巨灵荡蹋西华峰，流血下染洪河红。
嵩高不生帝王佐，常山蛇怪两首而三瞳。
天上金乌下倒景，大星僭晓芒角流妖峰。
铁道人手持一雌一雄双铁龙，骑龙天关叩天语，夜拜日驾五色披祥虹。
天封地禅礼数绝，征兵三度谣嵩童。
博陆侯，狄梁公，虞渊取日扶桑东。
太阳当天天下白，照见地下虮虱金头虫。
金头虫，如蠛蠓。